b'\n_START_ARTICLE_\nIgor Vahros\n_START_PARAGRAPH_\nIgor Vahros (vuoteen 1942 Vahrom\xc3\xa9jev; 7. tammikuuta 1917 Pietari \xe2\x80\x93 23. kes\xc3\xa4kuuta 1996 Helsinki) oli kieli- ja kirjallisuustieteilij\xc3\xa4. H\xc3\xa4n oli Helsingin yliopistossa ven\xc3\xa4j\xc3\xa4n kielen ja kirjallisuuden professori 1967\xe2\x80\x931980. H\xc3\xa4n oli tuolloin Suomen ainoa ven\xc3\xa4j\xc3\xa4n kielen ja kirjallisuuden professori ja toimi Urho Kekkosen ep\xc3\xa4virallisena tulkkina._NEWLINE_Ven\xc3\xa4j\xc3\xa4ll\xc3\xa4 syntynyt Vahros muutti lapsena is\xc3\xa4ns\xc3\xa4 kanssa Suomeen. H\xc3\xa4n suomensi talvisodan aikana  sotasaalisasiakirjoja ja kuulusteli sotavankeja. Jatkosodan alettua Vahros sijoitettiin P\xc3\xa4\xc3\xa4majan liikkuvaan tiedustelukeskukseen Osasto Raskiin jonka teht\xc3\xa4v\xc3\xa4n\xc3\xa4 oli agenttitiedustelun j\xc3\xa4rjest\xc3\xa4minen. Vahros toimi kouluttajana \xc3\x84\xc3\xa4nislinnan Tiedustelijainkoulussa. H\xc3\xa4n opetti koulussa psykologiaa, piti maailmanpolitiikkaan liittyvi\xc3\xa4 tilannekatsauksia, kirjoitti vakoojien k\xc3\xa4ytt\xc3\xa4m\xc3\xa4t peitetarinat ja johti my\xc3\xb6s koulun orkesteria ja kuoroa. Kirjailija Mikko Porvali k\xc3\xa4ytti teoksensa Salainen tiedustelija l\xc3\xa4hdemateriaalina Vahroksen sotavuosien p\xc3\xa4iv\xc3\xa4kirjoja ja rintamalta kotiin kirjoittamia kirjeit\xc3\xa4._NEWLINE_Rauhan tultua Vahros oli YYA-valtuuskunnan sihteeri ja tulkki vuonna 1948. _NEWLINE_Vahros oli yksi kansainv\xc3\xa4lisen Dostojevski-seuran perustajista ja seuran johtokunnan pitk\xc3\xa4aikainen j\xc3\xa4sen. H\xc3\xa4n suomensi Aleksei Tolstoin romaanitrilogian K\xc3\xa4rsimysten tie. Vahros palkittiin Pushkin-mitalilla neuvostoliittolaisen kulttuurity\xc3\xb6n edist\xc3\xa4misest\xc3\xa4.  _NEWLINE_Vahrosin tyt\xc3\xa4r Muusa Savij\xc3\xa4rvi (s. 1936) on Joensuun yliopiston ven\xc3\xa4j\xc3\xa4n kielen emeritusprofessori.'